b'\n_START_ARTICLE_\nPsihologie cognitiv\xc4\x83\n_START_PARAGRAPH_\nPsihologia cognitiv\xc4\x83 este o paradigm\xc4\x83 a psihologiei, care studiaz\xc4\x83 procesarea de informa\xc8\x9bii ce intervine \xc3\xaentre stimul \xc8\x99i r\xc4\x83spuns. Aceast\xc4\x83 abordare a psihologiei \xc3\xae\xc8\x99i propune s\xc4\x83 fac\xc4\x83 lumin\xc4\x83 \xc3\xaen "cutia neagr\xc4\x83" a behaviouri\xc8\x99tilor care consider\xc4\x83 c\xc4\x83 \xc3\xaentre stimul \xc8\x99i comportament exist\xc4\x83 o rela\xc8\x9bie direct\xc4\x83, respectiv nu putem afla ce se petrece \xc3\xaentre ele. Psihologia cognitiv\xc4\x83 face o analogie \xc3\xaentre mintea uman\xc4\x83 \xc8\x99i un calculator, consider\xc3\xa2nd c\xc4\x83 aceasta proceseaz\xc4\x83 input-ul (stimulii din mediul intern \xc8\x99i extern al organismului) pe baza unor algoritmi, gener\xc3\xa2nd astfel un output comportamental.\n_START_SECTION_\nSistemul cognitiv\n_START_PARAGRAPH_\nConform M. Miclea (2003, p.\xc2\xa026) "un sistem cognitiv este un sistem fizic care posed\xc4\x83 dou\xc4\x83 propriet\xc4\x83\xc8\x9bi: de reprezentare \xc8\x99i de calcul". Reprezentarea se refer\xc4\x83 la transpunerea \xc3\xaen mediul interior al unui fapt exterior, iar calculul la manipularea reprezent\xc4\x83rilor respective pe baza unor reguli fixe. Reprezent\xc4\x83rile \xc8\x99i calculul pot fi con\xc8\x99tiente - prelucr\xc4\x83ri con\xc8\x99tiente de informa\xc8\x9bie - sau incon\xc8\x99tiente - prelucr\xc4\x83ri incon\xc8\x99tiente de informa\xc8\x9bie (ex. percep\xc8\x9bie, \xc3\xaenv\xc4\x83\xc8\x9bare \xc8\x99i memorie implicit\xc4\x83) (Daniel David, 2004); prelucr\xc4\x83rile con\xc8\x99tiente \xc8\x99i cele incon\xc8\x99tiente de informa\xc8\x9bie ("incon\xc8\x99tientul cognitiv") implic\xc4\x83 structuri diferite \xc8\x99i proiec\xc8\x9bii neurobiologice diferite (David, 2004)._NEWLINE_Sistemul cognitiv poate fi analizat la mai multe niveluri:\n_START_SECTION_\nNivelul algoritmic-reprezenta\xc8\x9bional\n_START_PARAGRAPH_\nAcest nivel se refer\xc4\x83 la algoritmii care realizeaz\xc4\x83 func\xc8\x9bia input-output, \xc8\x99i cei care duc la reprezentarea informa\xc8\x9biei de intrare \xc8\x99i ie\xc8\x99ire.\n_START_SECTION_\nNivelul implementa\xc8\x9bional\n_START_PARAGRAPH_\nAcest nivel de analiz\xc4\x83 i\xc8\x99i pune intrebarea: care sunt structurile neurale care permit realizarea sarcinilor. Studiul acestui nivel se mai nume\xc8\x99te neuro\xc8\x99tiin\xc8\x9be cognitive.\n_START_SECTION_\nParadigma simbolic\xc4\x83\n_START_PARAGRAPH_\nAcest\xc4\x83 paradigm\xc4\x83 este inspirat\xc4\x83 din ra\xc8\x9bionalism (Leibniz, Descartes) \xc8\x99i din logica simbolic\xc4\x83. Premisa de la care pleac\xc4\x83 aceast\xc4\x83 paradigm\xc4\x83 este c\xc4\x83 cuno\xc8\x99tin\xc8\x9bele \xc8\x99i st\xc4\x83rile sunt reprezentate \xc3\xaen sistemul cognitiv ca simboluri. Astfel sistemul cognitiv uman este unul fizico-simbolic. Studiile \xc3\xaen cadrul acestei paradigme s-au concentrat \xc3\xaen special pe rezolvarea de probleme.\n_START_SECTION_\nParadigma neoconexionist\xc4\x83\n_START_PARAGRAPH_\n\xc3\x8en aceast\xc4\x83 abordare se \xc3\xaencearc\xc4\x83 \xc3\xaen\xc8\x9belegerea sistemului cognitiv prin simularea unor re\xc8\x9bele neuronale, activitate cunoscut\xc4\x83 \xc8\x99i sub numele de modelare neuromimetic\xc4\x83. Aceste re\xc8\x9bele pot efectua calcule logice. Concepte de baz\xc4\x83 din aceast\xc4\x83 abordare sunt: unit\xc4\x83\xc8\x9bile, st\xc4\x83rile de activare, regula de activare, func\xc8\x9bia output, conexiuni, reguli de \xc3\xaenv\xc4\x83\xc8\x9bare, mediul re\xc8\x9belei.'